คลังเตือนถูกหลอกปล่อยกู้นาโนไฟแนนซ์
แก๊งมิจฉาชีพหลอกรากหญ้าปล่อยกู้นาโนไฟแนนซ์ และรับฝากเงิน โดยไม่ได้รับอนุญาตจากคลัง
3 เม.ย. 2558

แก๊งมิจฉาชีพหลอกรากหญ้าปล่อยกู้นาโนไฟแนนซ์ และรับฝากเงิน โดยไม่ได้รับอนุญาตจากคลัง นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ขณะนี้ปรากฏว่ามีผู้แอบอ้างว่าได้รับอนุญาตจากกระทรวงการคลังให้ประกอบธุรกิจสินเชื่อรายย่อยเพื่อการประกอบอาชีพภายใต้การกำกับ (สินเชื่อ Nano-Finance) โดยนอกจากให้บริการสินเชื่อแก่ประชาชนรายย่อยในอัตราที่สูงกว่าที่กฎหมายกำหนดแล้ว ยังมีการรับฝากเงินจากประชาชนเป็นการทั่วไป กระทรวงการคลังขอแจ้งว่า การประกอบธุรกิจสินเชื่อ Nano-Finance จะต้องได้รับอนุญาตจากรัฐมนตรีว่าการกระทรวงการคลัง โดยธนาคารแห่งประเทศไทยเป็นผู้กำกับดูแล และปัจจุบันยังไม่มีผู้ประกอบการรายใดได้รับใบอนุญาตดังกล่าว นอกจากนี้ การประกอบธุรกิจสินเชื่อ Nano-Finance ไม่มีการรับเงินฝากจากประชาชน ทั้งนี้ การกระทำดังกล่าวถือเป็นความผิดตามประกาศของคณะปฏิวัติ ฉบับที่ 58 ต้องระวางโทษจำคุกไม่เกิน 1 ปี หรือปรับไม่เกิน 2 หมื่นบาท หรือทั้งจำทั้งปรับ 
นอกจากนี้ การรับฝากเงินจากประชาชนที่ไม่ได้รับอนุญาตถือเป็นความผิดตามพระราชบัญญัติธุรกิจสถาบันการเงิน พ.ศ. 2551 ต้องระวางโทษจำคุกตั้งแต่ 2 ปี ถึง 10 ปี และปรับตั้งแต่ 2 แสนบาท ถึง 1 ล้านบาท ทั้งนี้ หากมีข้อสงสัยประการใด ขอได้โปรดสอบถามธนาคารแห่งประเทศไทยที่เบอร์โทรศัพท์ 1213 หรือสำนักงานเศรษฐกิจการคลัง ที่เบอร์โทรศัพท์ 0 2273 9020 ต่อ 3288